Na temelju članka 86., 113. i 198. Zakona o prostornom uređenju („Narodne novine“ broj 153/13.), članka 76. Generalnog urbanističkog plana Koprivnice („Glasnik Grada Koprivnice“ 4/08, 5/08, 7/14 i 1/15 – pročišćeni tekst) i članka 40. Statuta Grada Koprivnice („Glasnik Grada Koprivnice“ broj 4/09., 1/12. i 1/13. i 3/13. - pročišćeni tekst) Gradsko vijeće Grada Koprivnice na \_\_\_\_ sjednici održanoj \_\_\_\_\_2017. godine, donijelo je

**ODLUKU**

**o izradi Urbanističkog plana uređenja „Pri Sv. Magdaleni I“**

1. **OPĆE ODREDBE**

**Članak 1.**

Odlukom o izradi Urbanističkog plana uređenja „Pri Sv. Magdaleni I“ (u daljnjem tekstu Odluka) pokreće se postupak izrade Urbanističkog plana uređenja „Pri Sv. Magdaleni I“.

**Članak 2.**

Ovom Odlukom utvrđuje se pravna osnova za izradu i donošenje Urbanističkog plana uređenja „Pri Sv. Magdaleni I“ (u daljnjem tekstu: Plan), razlozi donošenja Plana; obuhvat Plana; sažeta ocjena stanja u obuhvatu Plana; ciljevi i programska polazišta Plana; popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu Plana; način pribavljanja stručnih rješenja Plana; popis javnopravnih tijela određenih posebnim propisima koji daju zahtjeve za izradu Plana te drugih sudionika korisnika prostora koji trebaju sudjelovati u izradi Plana; planirani rok za izradu Plana, odnosno njegovih pojedinih faza te izvori financiranja izrade Plana.

1. **PRAVNA OSNOVA ZA IZRADU I DONOŠENJE PLANA**

**Članak 3.**

Pravna osnova za izradu i donošenje Plana je članak 76. Generalnog urbanističkog plana Koprivnice („Glasnik Grada Koprivnice“ broj 4/08, 5/08, 7/14 i 1/15 – pročišćeni tekst) (u daljnjem tekstu GUP) i odredbe Zakona o prostornom uređenju („Narodne novine“ broj 153/13) (u daljnjem tekstu ZPU).

1. **RAZLOZI ZA DONOŠENJE PLANA**

**Članak 4.**

Osnovni razlozi za izradu i donošenje Plana su:

* zaprimljene inicijative za izradu Plana,
* uređenje neuređenog građevinskog zemljišta,
* osiguranje mjera provedbe Generalnog urbanističkog plana Koprivnice,
* povećanje razine urbaniziranosti,
* usklađenje Plana sa svim izvedenim i planiranim infrastrukturnim zahvatima,
* definiranje prometnih površina i uvjeta gradnje prometnih i infrastrukturnih sustava i građevina,
* analiza mogućnosti, namjene i odredbi za provođenje unutar obuhvata Plana.

1. **OBUHVAT PLANA**

**Članak 5.**

Obuhvat Plana utvrđen je GUP-om Koprivnice te se povećava na okolne prometne površine uz obuhvat, predviđene GUP-om.

1. **SAŽETA OCJENA STANJA U OBUHVATU PLANA**

**Članak 6.**

U obuhvatu Plana potrebno je sagledati prostorno planska rješenja koja će osim uređenja neuređenog građevinskog područja sagledati širi prostor (rubne pristupne prometnice) kako bi se osigurao kontinuirani prostorni razvoj.

1. **CILJEVI I PROGRAMSKA POLAZIŠTA PLANA**

**Članak 7.**

Osnovni cilj Plana je olakšati i pojednostaviti primjenu te provedbu dokumenata prostornog uređenja, uskladiti odredbe Plana sa zakonskom i podzakonskom regulativom i drugim dokumentima koji se odnose na područje Koprivnice. Prema zaprimljenim inicijativama za izmjenu Plana uočena je potreba usuglašavanja javnog interesa s potrebama korisnika prostora i građevinskog zemljišta, a sve u skladu s temeljnim dugoročnim ciljevima prostornog razvitka te uređenja prostora utvrđenih Planom.

Ciljevi i programska polazišta temelje se na:

1. povećanje kvalitete života i razine urbaniziranosti gradskog područja za koji je predviđena izrada Plana
2. provjeri mogućnosti ugradnje zaprimljenih inicijativa za izradu Plana koje nisu u suprotnosti s javnim interesom
3. uređenju istočnog dijela obuhvata primjereno na planiranu buduću društvenu namjenu nasuprot prometnice uz istočni obuhvat Plana
4. usklađivanju granica pojedinih namjena te usklađivanje odredbi za provođenje (urbanih pravila) u skladu sa planiranim potrebama
5. usklađivanju Plana s odredbama prostornih planova šireg područja
6. definiranju prometnih površina i uvjeta gradnje prometnih i infrastrukturnih sustava i građevina, za sve vrste prometa
7. definiranju odredbi kojima se omogućuje gradnja i uporaba obnovljivih izvora energije te povećanje energetske učinkovitosti građevina
8. ostalom, ovisno o nastalim promjenama vezano za izmjene GUP-a i zahtjevima nositelja izrade.
9. **POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PLANA**

**Članak 8.**

Za izradu Plana nema potrebe za posebnim sektorskim strategijama, planovima i studijama osim zahtjeva koja će dati javnopravna tijela sukladno ZPU, jer su uvjeti za predviđenu izradu i donošenje Plana utvrđene u odredbama za provođenje važećih planova širih područja i posebnim propisima. Jedan od postupaka koji će se provesti prilikom izrade Plana je postupak ocjene o potrebi strateške procjene utjecaja Plana na okoliš, sukladno članku 66. Zakona o zaštiti okoliša („Narodne novine“ broj 80/13, 153/13 i 78/15), odnosno članku 86. stavku 3. ZPU.

Koristiti će se katastarske i topografske te ortofoto podloge Državne geodetske uprave.

1. **NAČIN PRIBAVLJANJA STRUČNIH RJEŠENJA ZA IZRADU PLANA**

**Članak 9.**

Za izradu Plana ne predviđa se izrada varijantnih stručnih rješenja od strane više izrađivača.

Za izradu Plana koristiti će se trenutno važeće podloge od nadležnog tijela, a to su digitalna katastarska podloga (DKP), nova ortofoto podloga (DOF), topografska karta (TK 25).

**Članak 10.**

Plan će se pribaviti odabirom najpovoljnije ponude sukladno Zakonu o javnoj nabavi, a u skladu s uvjetima koji će biti specificirani u dokumentaciji za nadmetanje.

1. **POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PROSTORNOG PLANA**

**Članak 11.**

U postupku izrade Plana, tražiti će se sudjelovanje i podaci, planske smjernice i drugi propisani dokumenti javnopravnih tijela te drugih sudionika čije je sudjelovanje propisano zakonom ili drugim propisima odnosno čije se sudjelovanje pokaže potrebnim od kojih će se tražiti zahtjevi prema članku 90. ZPU i to od:

1. Ministarstva zaštite okoliša i energetike, Radnička cesta 80, 10000 Zagreb,
2. Ministarstva kulture, Uprava za zaštitu kulturne baštine, Konzervatorski odjel u Bjelovaru, Trg Eugena Kvaternika 6, 43000 Bjelovar
3. Ministarstva unutarnjih poslova, Policijska uprava Koprivničko-križevačka, Služba zajedničkih i upravnih poslova, Trg Eugena Kumičića 18, 48000 Koprivnica,
4. Ministarstva zdravstva, uprava za unaprjeđenje zdravlja, sektor županijske sanitarne inspekcije i pravne podrške, služba županijske sanitarne inspekcije, PJ Odjel za sjeverozapadnu Hrvatsku, Ispostava Koprivnica, Ulica Antuna Nemčića 5, 48000 Koprivnica,
5. HAKOM-a, Hrvatska regulatorna agencija za mrežne djelatnosti, Roberta Frangeša Mihanovića 9, 10000 Zagreb,
6. Hrvatskih voda, Vodnogospodarski odjel za Muru i gornju Dravu, Međimurska 26b, 42000 Varaždin,
7. HEP–ODS Hrvatske elektroprivrede, Operater distribucijskog sustava d.o.o. Elektra Koprivnica, Hrvatske državnosti 32, 48000 Koprivnica,
8. Državne uprave za zaštitu i spašavanje, Područni ured za zaštitu i spašavanje Koprivnica, Ulica hrvatske državnosti 7, 48000 Koprivnica,
9. Državne geodetske uprave, Područni ured za katastar Koprivnica, Hrvatske državnosti 5a, 48000 Koprivnica,
10. Državnog zavoda za statistiku, Područna jedinica za Varaždinsku, Koprivničko-križevačku i Međimursku županiju, Ispostava Koprivnica, Ul. Antuna Nemčića 5, 48000 Koprivnica
11. Zavoda za prostorno uređenje Koprivničko-križevačke županije, Ul. Antuna Nemčića 5, 48000 Koprivnica,
12. Koprivničko-križevačke županije, Ul. AntunaNemčića 5, 48000 Koprivnica,
13. Koprivničko-križevačke županije, Upravnog odjela za prostorno uređenje, gradnju, zaštitu okoliša i prirode, Odsjek za zaštitu okoliša i zaštitu prirode, Ul. Antuna Nemčića 5, 48000 Koprivnica
14. Koprivnica plina - distribucija plina d.o.o.,Mosna 15, 48000 Koprivnica,
15. Koprivničkih voda d.o.o.,Mosna 15a, 48000 Koprivnica,
16. Gradskog komunalnog poduzeća Komunalac d.o.o., Mosna 15, 48000 Koprivnica,
17. Grada Koprivnice, Zrinski trg 1, Koprivnica
18. Mjesnog odbora u obuhvatu Plana: MO "Brežanec".
19. **PLANIRANI ROK ZA IZRADU PROSTORNOG PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PROSTORNOG PLANA TIJELA I OSOBA ODREĐENIH POSEBNIM PROPISIMA AKO JE TAJ ROK DUŽI OD TRIDESET DANA.**

**Članak 12.**

Za izradu Plana određuju se sljedeći rokovi:

- rok za pripremu zahtjeva javnopravnih tijela te drugih sudionika iz članka 11. ove Odluke je 15 dana od dana dostave ove Odluke,

- rok za izradu Nacrta prijedloga: 45 dana od dana dostave zahtjeva javnopravnih tijela iz članka 11. ove odluke

- prezentacija nacrta prijedloga Plana javnosti i javnopravnim tijelima iz čl. 11. ove odluke 5 dana

- rok za izradu prijedloga plana je 10 dana,

- rok za javnu raspravu je 15 dana,

- rok za pripremu izvješća o javnoj raspravi je 15 dana,

- rok za izradu Nacrta konačnog prijedloga Plana je 15 dana od dana izrade Izvješća o javnoj raspravi,

- rok za izradu i utvrđivanje Konačnog prijedloga Plana je 15 dana,

- rok za dostavu izvornika Plana je 15 dana od dana objave Odluke o donošenju Plana u Glasniku Grada Koprivnice,

- objava pročišćenog teksta odredbi za provedbu Plana u roku 30 dana.

Rokovi iz stavka 1. ovog članka iz opravdanih se razloga mogu produljiti, uz suglasnost nositelja izrade i izrađivača.

1. **IZVORI FINANCIRANJA IZRADE PROSTORNOG PLANA**

**Članak 13.**

Izradu Plana financirati će zainteresirani inicijator izrade Plana.

Sukladno članku 167. ZPU izrada Plana financirati će se sklapanjem Ugovora o financiranju uređenja građevinskog zemljišta s trgovačkim društvom IGMA d.o.o., a koji će se objaviti u Glasniku Grada Koprivnice. Nositelj izrade Plana je Grad Koprivnica, a izrada će se provoditi sukladno propisima o javnoj nabavi.

1. **ZAVRŠNE ODREDBE**

**Članak 14.**

Javnopravna tijela te drugi sudionici iz članka 11. ove Odluke u izradi Plana moraju u svojim zahtjevima navesti odredbe propisa, sektorskih strategija, planove, studija i drugih dokumenata propisanih posebnim zakonima na kojima se temelje zahtjevi. Ako to nije učinjeno nositelj izrade takve zahtjeve nije dužan uzeti u obzir, ali je to dužan posebno obrazložiti.

Ako javnopravna tijela te drugi sudionici iz članka 11. ove Odluke ne dostave svoje zahtjeve u roku određenom u članku 12. ove Odluke, smatrat će se da zahtjeva nema, ali se u tom slučaju uzimaju u obzir uvjeti koji su od utjecaja na Plan prema odgovarajućem posebnom propisu i/ili dokumentu.

Ukoliko tijekom izrade Plana stupi na snagu pravilnik iz članka 56. stavka 3. ZPU, izrađivač se dužan pridržavati odredbi istog.

**Članak 15.**

Na području unutar granica obuhvata Plana, ne zabranjuje se izdavanja akata za gradnju, tijekom izrade i donošenja ovog Plana.

Sve odredbe odnose se na tekstualni i grafički dio Plana.

**Članak 16.**

Grad Koprivnica, Upravni odjel za izgradnju grada i prostorno uređenje kao nositelj izrade obvezuje se:

* sukladno članku 86. stavku 5. ZPU dostaviti ovu Odluku Hrvatskom zavodu za prostorni razvoj,
* sukladno članku 88. stavku 1. ZPU obavijestiti javnost o izradi Plana na mrežnoj stranici Grada Koprivnice ([www.koprivnica.hr](http://www.koprivnica.hr)) i kroz informacijski sustav putem Hrvatskog zavoda za prostorni razvoj,
* sukladno članku 90. stavku 1. ZPU dostaviti po jedan primjerak Odluke javnopravnim tijelima te drugim sudionicima u izradi Plana utvrđenima u članku 11. Odluke.
* dostaviti Plan Zavodu za prostorno uređenje Koprivničko-križevačke županije te Ministarstvu graditeljstva i prostornoga uređenja sukladno članku 112. stavku 1. i stavku 3.

**Članak 17.**

Ova Odluka stupa na snagu osmi dan od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA:

URBROJ:

Koprivnica,

PREDSJEDNIK:

Zoran Gošek, dipl.ing.

**OBRAZLOŽENJE**

Prostornim uređenjem osiguravaju se uvjeti za korištenje (gospodarenje), zaštitu i upravljanje prostorom kao osobito vrijednim i ograničenim dobrom te se time ostvaruju pretpostavke za društveni i gospodarski razvoj, zaštitu okoliša i prirode, vrsnoću gradnje i racionalno korištenje prirodnih i kulturnih dobara. Sukladno članku 79. ZPU, Urbanistički plan uređenja donosi se obvezno za neuređene dijelove građevinskog područja i za izgrađene dijelove tih područja planiranih za urbanu preobrazbu ili urbanu sanaciju. Člankom 76. Generalnog urbanističkog plana Koprivnice kao jedna od mjera provedbe GUP-a je i obveza izrade urbanističkih planova uređenja pa tako između ostalog i Urbanističkog plana uređenja „Pri Sv. Magdaleni I“.

Sukladno članku 167. ZPU jedan od imovinskih instituta uređenja građevinskog zemljišta je i sklapanje ugovora o financiranju uređenja građevinskog zemljišta putem kojeg troškove ili dio troškova potrebnih za izradu urbanističkog plana uređenja može snositi vlasnik zemljišta kojem to uređenje koristi ili druga zainteresirana osoba koja s jedinicom lokalne samouprave sklopi predmetni ugovor. Trgovačko društvo IGMA d.o.o. Koprivnica koje je vlasnik većeg dijela čestica (više od 90%) u obuhvatu predmetnog Plana uputilo je Gradu Koprivnici pismo namjere vezano za izradu predmetnog Plana u kojem se obvezalo na snošenje troškova izrade istog u cijelosti.

Nositelj izrade je Grad Koprivnica koji će nakon donošenja ove Odluke s trgovačkim društvom IGMA d.o.o. sklopiti Ugovor o financiranju izrade Urbanističkog plana uređenja „Pri Sv. Magdaleni I“.

Potrebe za donošenjem Urbanističkog plana uređenja „Pri Sv. Magdaleni I“, uvjetovane su u svrhu provedbi prostornih planova šireg obuhvata odnosno više razine, te u svrhu uređenja neuređenog građevinskog zemljišta te širenja mreže prometne infrastrukture u skladu sa odredbama nadležnih prostornih planova u svrhu povećanja urbaniziranosti te komunalne opremljenosti područja u obuhvatu izrade Urbanističkog plana uređenja.

Sukladno odredbama kojima je uređena izrada i donošenje prostornih planova sadržana u glavi 6.5. Zakona o prostornom uređenju, članku 86. izrada prostornog plana, odnosno njegovih izmjena i dopuna započinje donošenjem odluke o izradi, a koju donosi Gradsko vijeće Grada Koprivnice te je člankom 89. određen sadržaj iste.

Ovom Odlukom o izradi započinje postupak izrade i donošenja Urbanističkog plana uređenja „Pri Sv. Magdaleni I“, a koji će se provoditi sukladno rokovima navedenima u članku 12. ove Odluke.

S obzirom na naprijed navedeno predlaže se donošenje ove Odluke.

|  |  |
| --- | --- |
| Nositelj izrade akta  Upravni odjel za izgradnju grada i  prostorno uređenje  Pročelnica  Jasna Golubić, dipl.ing.građ. | Predlagatelj akta  Zamjenik koji obnaša  dužnost gradonačelnika  Mišel Jakšić, dipl. oec. |